लुधियाना। नववर्ष की पूर्व संध्या पर सुरक्षा व्यवस्था को देखते हुए पुलिस प्रशासन की तरफ से सिटी को 11 जोनों में बांटा गया है। हुल्लड़बाजों पर काबू पाने के लिए पुलिस ने 60 प्वाइंट्स का चयन किया है। इन प्वाइंट्स पर 2800 पुलिस मुलाजिम व अफसर तैनात रहेंगे। सभी प्वाइंट्स व रश वाले स्थानों पर वीडियोग्राफी करने का इंतजाम किया गया है।
पुलिस कमिश्नर परमराज सिंह उमरानंगल ने इसके लिए विशेष हेल्प लाइन नंबर 78370-18500 शुरू किया जा रहा है। एडीसीपी रैंक के अफसर अलग-अलग जोनों में सुरक्षा प्रबंधों को लेकर चौकसी रखेंगे। बुधवार को देर रात डीसीपी नरेंदर भार्गव ने अपनी टीम के साथ इन प्वाइंट्स का दौरा किया और अफसरों को विशेष दिशा निर्देश दिए। उनके साथ एडीसीपी परमजीत सिंह पन्नू, एडीसीपी क्राइम गुरजिंदर सिंह औलख, एसीपी रूपिंदर कौर सरां, इंस्पेक्टर जतिंदरजीत सिंह, इंस्पेक्टर बेअंत जुनेजा, इंस्पेक्टर सुरेंदर चोपड़ा, इंस्पेक्टर सुरेंदर सिंह मौजूद थे।
डीसीपी भार्गव ने बताया कि नववर्ष को लेकर आयाेजित हो रहे समारोहों के प्रबंधकों को निर्देश दिए गए हैं कि रात के 11 बजे के बाद कोई भी ऊंची आवाज में गाने नहीं बजाएगा। इसके लिए होटल, रेस्टोरेंट, क्लब प्रबंधकों व समारोहों का आयोजन करने वालों को भी विशेष निर्देश दिए गए हैं। अगर कोई भी ड्राइविंग करते समय नशे में पकड़ा जाता है तो उसके खिलाफ लापरवाही से ड्राइविंग करने के आरोप में मामला दर्ज किया जाएगा। इसके लिए लाइसेंस रद्द करने की कार्रवाई भी की जाएगी। हुल्लड़बाजी करने वालों के खिलाफ भी आपराधिक मामले दर्ज किए जाएंगे।
कारों में सवार होकर ऊंची आवाज में गाने लगा कर घूमने, ग्रुप बना कर मोटरसाइकिलों पर हुल्लड़बाजी करने, लड़कियों से छेड़छाड़ करने वालों के खिलाफ भी मौके पर कार्रवाई करते हुए मामला दर्ज किया जाएगा। इसके लिए डिपार्टमेंट की तरफ से सादी वर्दी में भी पुलिस मुलाजिम तैनात रहेंगे। शाम को 7 बजे के बाद नाकाबंदी शुरू कर दी जाएगी। स्थानीय पुलिस के साथ आईआरबी के जवान तैनात किए जा रहे हैं। इसके अलावा क्विएक रिएक्शन टीम व डिजास्टर मैनेजमेंट की टीम भी तैनात रहेगी।
पीसीआर व टवेरा गाड़ियां करेंगी गश्त
पुलिस मुलाजिम 60 प्वाइंटो पर तैनात रहेगें। पीसीआर दस्ते व टवेरा गाड़ियां लगातार गश्त करेगी। सवेदनशील इलाकों के अलावा कुछ विशेष इलाकों में यह गश्त पार्टियां लगातार चक्कर लगाती रहेगी। सभी एसएचओ अपनी पार्टी के साथ इलाकों में नाकों की चैकिंग करेगे। बाहर से आने वाली गाड़ियों को एंट्री प्वाइंटोंपर चैकिंग करने के बाद ही शहर में प्रवेश करने दिया जाएगा।
नववर्ष का स्वागत दूसरों को बिना परेशान किए करें
^दूसरों को परेशान किए बिना ही लोगों को विशेष कर युवा पीढ़ी को नववर्ष मनाना चाहिए। अगर कोई भी व्यक्ति किसी को परेशान करता है तो उनके खिलाफ मामला दर्ज किया जाएगा। लोगों को खुद भी अपनी जिम्मेवारी समझते हुए नगर में लॉ एंड ऑर्डर बनाए रखने का प्रयास करना चाहिए ताकि शरारती तत्वों पर काबू पाया जा सके। हुल्लड़बाजी करते हुए किसी को भी परेशान न करें।
-परमराज सिंह उमरानंगल, पुलिस कमिश्नर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva